২০০৪ সালের জনসংখ্যা নীতি প্রণয়ন করা হয়েছিল কয়েকটি বিষয়কে গুরুত্ব দিয়ে। বলা হয়েছিল জনসংখ্যা বৃদ্ধি হ্রাস করতে মাতৃত্বকালীন স্বাস্থ্যসেবা, শিশু স্বাস্থ্যসেবা ও প্রজনন সেবা নিশ্চিতকরণ এবং জীবনযাত্রার মানকে আরো উন্নত করা জরুরি। এর লক্ষ্যমাত্রা আজো অর্জিত হয়েছে বলে মনে হয় না। এই লক্ষ্য অর্জনের জন্য প্রয়োজন রাজনৈতিক সদিচ্ছা, জবাবদিহিতা, দুর্নীতিমুক্ত জনপ্রশাসন এবং যুগোপযোগী পদ্ধতি। সরকারের পাশাপাশি বিভিন্ন দাতা সংস্থা ও এনজিওগুলোকেও কার্যকর এবং দায়িত্বশীল ভূমিকা পালন করতে হবে।